Rašyti kartu ar skyriumi

Kartu ar skyrium rašyti „nedarbo“ tokiame sakinyje: Dokumentas pateiktas laiku, nes paskutinė pateikimo diena yra nedarbo diena (šeštadienis)?
Ar rašyti neiginį „ne“ kartu ar atskirai su daiktavardžiu „darbas“, priklauso nuo konteksto. Jeigu pasakomas dalykas konstatuojamas, neiginys „ne“ rašomas kartu, pvz., nedarbas (kaip reiškinys) yra darbo nebuvimas, kai asmuo ne savo noru neturi darbo už kurį apmokama. Tačiau jeigu pasakomas dalykas paneigiamas, tada „ne“ rašomas skyrium, plg. penktadienis yra darbo diena, o šeštadienis yra ne darbo diena.
Taigi rašome: nedarbo lygis didėja (konstatuojamas tokio reiškinio faktas), bet pateiktas laiku, nes paskutinė pateikimo diena yra ne darbo (paneigiama: paskutinė termino diena nėra darbo diena, plg. kreipėsi ne darbo valandomis; priėmė ne konkurso tvarka, išsprendė ne ginčo metu).

